แรงขายหุ้นใหญ่กด SET ปิดเช้าลบ 4 จุด KBANK ซื้อขายสูงสุด 1.3 พันลบ. จับตาแนวรับ 1,200!
แรงขายหุ้นใหญ่กด SET ปิดเช้าลบ 4 จุด KBANK ซื้อขายสูงสุด 1.3 พันลบ. จับตาแนวรับ 1,200! โดยดัชนีช่วงเช้าปิดที่ระดับ 1,205.23 จุด ลดลง 3.52 จุด หรือ 0.29% มูลค่าการซื้อขาย 3.59 หมื่นล้านบาท
20 ต.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,205.23 จุด ลดลง 3.52 จุด หรือ 0.29% มูลค่าการซื้อขาย 3.59 หมื่นล้านบาท 
10 หุ้นกดดัชนีเช้านี้

ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยว่า ตลาดหุ้นไทยเช้านี้ย่อตัวลง เนื่องจากตลาดฯไม่ได้มีปัจจัยหนุนใหม่เข้ามา แต่ก็เกิดเทคนิคเคิลรีบาวด์ได้บ้างในระหว่างเทรดจาก Sentiment บวกในประเด็นลุ้นให้มีการเปิดประชุมรัฐสภาสมัยวิสามัญ ซึ่งคงต้องรอติดตามมติจากที่การประชุมคณะรัฐมนตรี (ครม.) ในวันนี้ ถ้าผลประชุมครม.ให้เปิดประชุมได้ก็จะเป็นข่าวดีเล็กน้อย เพราะยังต้องมีรายละเอียดอีกมากในเรื่องการแก้ไขรัฐธรรมนูญ ทำให้มองว่าปัจจัยการเมืองยังคงกดดันตลาดอยู่
ขณะที่ตลาดหุ้นในภูมิภาคเอเชียเช้านี้ส่วนใหญ่จะติดลบ จากความผิดหวังมาตรการกระตุ้นเศรษฐกิจของสหรัฐฯที่อาจจะออกมาไม่ทันก่อนการเลือกตั้งประธานาธิบดีสหรัฐฯ อย่างไรก็ดีให้ติดตามการดีเบตครั้งสุดท้าย ของนายโดนัลด์ ทรัมป์ ประธานาธิบดีสหรัฐ กับนายโจ ไบเดน คู่ท้าชิง ส่วนบ้านเราก็ให้รอดูการประกาศผลประกอบการของกลุ่มแบงก์งวดไตรมาส 3/63 ที่จะทยอยออกมา
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงจะแกว่งตัว โดยมีแนวรับ 1,200 จุด ส่วนแนวต้าน 1,215 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย    1,305.10 ล้านบาท  ปิดที่  73.25 บาท  เพิ่มขึ้น 2.50 บาท
PTT    มูลค่าการซื้อขาย    1,079.47 ล้านบาท  ปิดที่  32.00 บาท   ลดลง 0.50 บาท
SCC    มูลค่าการซื้อขาย    1,043.07 ล้านบาท  ปิดที่ 339.00 บาท  เพิ่มขึ้น 5.00 บาท
NER    มูลค่าการซื้อขาย      866.72 ล้านบาท  ปิดที่   4.26 บาท   ลดลง 0.12 บาท
IVL    มูลค่าการซื้อขาย      845.87 ล้านบาท  ปิดที่  23.10 บาท   ลดลง 0.50 บาท